Accidentul s-a produs joi, 2 mai, pe DN 65A, în localitatea argeşeană Căldăraru. Șoferul, un tânăr de 19 ani cu permisul luat de nici o lună, și un adolescent de 15 ani au murit, iar alți doi minori au fost răniți, potrivit IPJ Argeș.
Șoferul de 19 ani își luase permisul de conducere pe 9 aprilie, iar în mașină se afla cu 3 verișori, potrivit presei locale.
Potrivit Poliției Argeș, tânărul de 19 ani conducea o mașină pe DN 65 A, dinspre Piteşti, în localitatea Căldăraru, când, într-un moment, a pierdut controlul asupra direcţiei de deplasare, a părăsit partea carosabilă, a lovit un stâlp de electricitate şi un copac şi s-a răsturnat.
În urma impactului, șoferul şi un pasager, de 15 ani, au rămas încarceraţi, iar în urma extragerii de către echipajele specializate au fost declaraţi decedaţi.
În mașină se mai aflau doi tineri, de 14, respectiv 17 ani, care au fost răniţi, însă au refuzat transportul la spital.
În cauză, va fi întocmit dosar penal, sub aspectul săvârşirii infracţiunilor de ucidere din culpă şi vătămare corporală din culpă. Poliţia urmează să stabilească împrejurările în care a avut loc tragedia.